钦定古今图书集成/理学汇编/文学典/第043卷 > 高聪
## 钦定古今图书集成/理学汇编/文学典/第043卷 > 高聪

按《魏书》本传，“聪字僧智，本渤海蓨人。曾祖轨，随慕容
德徙青州，因居北海之剧县。父法昂，刘骏车骑将军
王元谟甥也。少随元谟征伐，以军功至员外郎，早卒。
聪生而丧母，祖母王抚育之。大军攻克东阳，聪徙入
平城，与蒋少游为云中兵户，窘困无所不至。族祖允
视之若孙，大加赒给。聪涉猎经史，颇有文才。允嘉之”，
数称其美，言之朝廷云：“青州蒋少游与从孙僧智虽
为孤弱，然皆有文情。”由是与少游同拜中书博士。积
十年，转侍郎，以本官为高阳王雍友，稍为高祖知赏。
太和十七年，兼员外散骑常侍，使于萧昭业。高祖定
都洛阳，追诏聪等曰：“比于河阳，敕卿仍届瀍洛，周视
旧业，依然有怀，固欲先之营之，后乃薄伐。且以赜丧
甫尔，使通在昔，乘危幸凶，君子弗取。是用辍兹前图，
远期来会，爰息六师，三川是宅，将底居成周，永恢皇
宇。今更造玺书，以代往诏，比所敕授，随宜变之，善勗
皇华，无替指意。”使还，迁通直散骑常侍，兼太府少卿，
转兼太子左率。聪微习弓马，乃以将用自许。高祖锐
意南讨，专访王肃以军事，聪托肃愿以偏裨自效。肃
言之于高祖，故假聪辅国将军，统兵二千，与刘藻、傅
永成、道益任莫问，俱受肃节度，同援涡阳。而聪躁怯
少威重，所经淫掠无礼。及与贼交，望风退败，与藻等
同囚于悬瓠。高祖恕死，徙平州为民。行届瀛州，属刺
史王质获白兔将献，托聪为表。高祖见表，顾谓王肃
曰：“在下那得复有此才，而令朕不知也？”肃曰：“比高聪
北徙，此文或其所制。”高祖悟曰：“必应然也，何应更有
此辈！”世宗初，聪复窃还京师。六辅之废，聪之谋也。世
宗亲政，除给事黄门侍郎，加辅国将军，迁散骑常侍，
黄门如故。世宗幸邺还，于河内怀界，帝亲射矢一里
五十馀步，侍中高显等奏：“伏见亲御弧矢，临原弋远，
弦动羽驰，矢镞所逮，三百五十馀步。臣等伏惟陛下
圣武自天，神艺夙茂，巧会《驺虞》之节，妙尽《矍圃》之仪，
威棱攸叠，甝兕慑气，才猛所振，勍憝弭心，足以肃截
九区，赫服八字矣。盛事奇迹，必宜表述，请勒铭射宫，
永彰圣艺。”诏曰：“此乃《弓弧》小艺，何足以示后叶。而喉
唇近侍，苟以为然，亦岂容有异，便可如请。”遂刊铭于
射所，聪为之词。赵修嬖幸，聪，深朋附。及诏追赠修父，
聪为碑文，出入同载，观视碑石。聪每见修，迎送尽礼。
聪又为修作表，陈当时便宜，教其自安之术，由是迭
相亲狎。修死，甄琛、李凭皆被黜落，聪亦深用危虑，而
聪先以疏宗之情，曲事高肇，竟获自免，肇之力也。修
之任势，聪倾身事之。及修之死，言必毁恶，茹皓之宠，
聪又媚附，每相招命，言笑携抚，公私托仗，无所不至。
每称皓才识明敏，非赵修之俦。乃因皓启请青州镇
下治中公廨，以为私宅，又乞水田数十顷，皆被遂许。
及皓见戳，聪以为死之晚也。其薄于情义，类皆如此。
侍中高显出授护军，聪转兼其处。于时显兄弟疑聪
间构而求之。聪居兼十馀旬，出入机要，言即真，无远
虑。藉贵因权，耽于声色，贿纳之音，闻于遐迩。中尉崔
亮知肇微恨，遂面陈聪罪，世宗乃出聪为平北将军、
并州刺史。聪善于去就，知肇嫌之，侧身承奉，肇遂待
之如旧。聪在并州数岁，多不率法，又与太原太守王
春有隙，再为大使、御史举奏，肇每以宗私相援，事得
寝缓。世宗末，拜散骑常侍、平北将军。肃宗践祚，以其
素附高肇，出为幽州刺史，将军如故。寻以高肇之党
与王世义、高绰、李宪、崔楷、兰氛之为中尉元匡所弹，
灵太后并特原之。聪遂停废于家，断绝人事，惟修营
园果，以声色自娱。久之，拜光禄大夫，加安北将军。聪
心望中书令，然后出作青州，愿竟不果。正光元年夏
卒，年六十九。灵太后闻其病，遣主书问之，聪对使者
歔欷恸泣。及闻其亡，嗟悼良久，言：“朕既无福，大臣殒
丧，且其与朕父南征，契阔戎旅，特可感念。”赗布帛三
百匹，冰一车。赠抚军将军、青州刺史，谥曰献。聪有妓
十馀人，有子、无子皆注籍为妾，以悦其情。及病，不欲
他人得之，并令烧指吞炭，出家为尼。聪所作《文笔》二
十卷，别有集。子长云，字彦鸿。起家秘书郎、太尉主簿，
稍迁辅国将军、中散大夫。建义初，于河阴遇害。赠安
东将军、兖州刺史。长云弟叔山，字彦甫，司徒行参军，
稍迁宁朔将军、越骑校尉。卒，赠太常少卿